પાટણના પટોળા ખાસ કરીને ડબલ ઇક્તમાં બનાવવામાં આવે છે, ડબલ ઇક્ત એટલે જેની પ્રિન્ટીંગ કાપડની બંને તરફ સરખી હોય અને તેને કોઇ પણ તરફથી પહેરી શકાય. આજના ટેક્નોલોજીના યુગમાં પણ આ પટોળા હાથે વીણીને જ બનાવવામાં આવે છે. દુનિયામાં ઘણી જગ્યાએ પટોળા બને છે પણ તેમાં સિલ્કના હાથના વીણેલા-કાંતેલા પટોળા વિશ્વમાં માત્ર ત્રણ જ સાલ્વી પરિવાર હાલ બનાવી રહ્યું છે. સિલ્કના કાપડના બનેલા પટોળાની સાથે હાથરૂમાલ, ટેબલ ક્લોથ, દુપટ્ટા, શાલ, ટાઇ, પર્સ, ચણિયાચોળી પણ બનાવવામાં આવે છે.વર્ષો પહેલા એમ કહેવત હતી કે જો પટોળું વીંટીમાંંથી પસાર થઇ જાય તો જ સાચું હોય.. પટોળાનું સિલ્કનું કાપડ એટલું નરમ આવતું કે તે વીંટીમાંથી પસાર થઇ જાય. તમને એ જાણીને ખુશી થશે કે ઇતિહાસને સાચવવા અને જાણવા માટે પાટણમાં પટોળાનું મ્યુઝિયમ પણ આવેલું છે. જેને જોવા માટે દેશ-વિદેશથી લોકો આવતા હોય છે. આ પટોળાના કલાકારોને કલાના ક્ષેત્રમાં રાષ્ટ્રીય અને રાજય સ્તરે અનેક પુરસ્કાર મેળવી ચૂક્યા છે.